Source: http://www.bihon.ro/lipsiti-de-orice-sansa-in-fata-stelei/1832085
Timestamp: 2018-11-15 17:08:11+00:00

Document:
Lipsiţi de orice şansă în faţa Stelei - BIHON
la	15. mai 2017 00:32	 Reactualizat la:	 15. mai 2017 00:34
Poloiştii de la CSM Digi au pierdut primele două meciuri ale finalei, scoruri 3-9 şi 7-10.
CSM Digi a avut prestaţii extrem de slabe în partidele de la Bucureşti, în special în prima dintre ele, în care a practicat un joc inexplicabil de slab, dezastruos chiar. Cele două meciuri dovedesc faptul că eşecul din finala Cupei României (scor 5-10) n-a fost deloc o întâmplare, aşa cum înclinam să credem.
Ce se întâmplă însă cu echipa noastră? Unde este finalista LEN Euro Cup, care devenise o „sperietoare” a echipelor italiene şi a altora în actuala ediţie a cupelor europene? Cum se explică această cădere de formă tocmai acum, în cele mai importante meciuri din campionat? Echipa noastră pare să fi dobândit de altfel un complex în faţa Stelei, în partidele disputate la Bucureşti.
Întâlnirea de sâmbătă a fost dominată copios de bucureşteni. Steaua a fost net superioară din punct de vedere tactic, practicând o apărare foarte agresivă, care a ţinut jucătorii noştri departe de poarta lui Stoenescu. Lipsiţi de inspiraţie şi de idei în faza de atac, orădenii au intrat mai mereu în criză de timp, fiind apoi nevoiţi să tragă la poartă din situaţii grele, fără prea mari şanse de reuşită. CSM Digi marchează de altfel tot mai puţine goluri în meciurile cu Steaua. Au fost cinci în finala de cupă, sâmbătă trei, iar duminică şapte. Mult prea puţin pentru a emite pretenţii de câştigare a titlului. În primul meci, CSM Digi l-a pierdut pe Chioveanu, care a văzut cartonaşul roşu, fiind eliminat cu drept de înlocuire. El nu a mai jucat în meciul doi şi va absenta şi în partida a treia, de la Oradea.
Tot fără speranţe
Meciul al doilea a fost de asemenea la discreţia Stelei, chiar dacă replica orădenilor a fost mai consistentă. După un prim sfert echilibrat şi cu multe goluri (scor 5-4), Steaua s-a dezlănţuit, înscriind de patru ori. La scorul de 9-4, partida era practic jucată. Gazdele s-au oprit după pauză, preferând să lungească fazele de atac şi să-şi conserve avantajul, care s-a dovedit până la urmă decisiv, chiar dacă orădenii au redus din diferenţă, scor final 10-7. Arbitrul Adrian Alexandrescu a acordat alte două cartonaşe roşii, pentru Ianc, respectiv Radjen, în urma unei altercaţii reciproce.
CSM Digi se vede astfel lipsită şi de aportul fundaşului sârb în partidele de la Oradea.
Steaua conduce astfel finala cu 2-0 la general şi a luat o opţiune serioasă pentru câştigarea titlului ediţiei. Meciurile trei şi patru (ultimul dacă va mai fi necesar) vor avea loc la Oradea, sâmbătă şi duminică.
Bazinul Steaua. Spectatori: circa 200
Steaua – CSM Digi 9-3 (2-0, 3-2, 3-0, 1-1) şi 10-7 (5-4, 4-0, 0-1, 1-2)
Steaua: Stoenescu, Drăguşin – portari; Filipovic 1+0, Ianc 1+1, Vătrai, Buşilă 1+0, Teohari 1+0, Murisic 2 (1 din penalty)+1, Pantazi, P. Popescu 0+1, Robu 0+2, Ghiban, Goanţă 1+1, Delgado 2+2, Rădoi 0+2, Cotrău. Antrenor: Andrei Iosep. Secund: Răzvan Cristescu
CSM Digi: Pjetlovic, D. Creţu – portari; M. Gheorghe 2+1, Negrean 0+2, Diaconu 0+1, Chioveanu, Prioteasa 0+1, Pavlovic, A. Creţu 0+1, R. Georgescu, Radjen 1+1, Remeş, Dobre, I. Szabó, Kováts. Antrenor: Kádár Kálmán. Secund: Gheorghe Dunca
Arbitri: Adrian Alexandrescu (Oradea), Tóth Francisc (Târgu Mureş). Observator FR Polo: Cornel Rusu
Cartonaşe roşii: – / Chioveanu în meciul 1, Ianc / Radjen în meciul 2
Taguri: csm digi oradea, finala, meciul doi, polo, steaua

References: CSM 

CSM 
 CSM 
 CSM 

CSM 
 CSM 

CSM 
 csm